b'\n_START_ARTICLE_\nWilliam Morris\n_START_SECTION_\nElulugu\n_START_PARAGRAPH_\nWilliam Morris s\xc3\xbcndis 24. m\xc3\xa4rtsil 1834 Walthamstows Emma ja William Morris seeniori peres. Morris seenior oli edukas maakler, mist\xc3\xb5ttu v\xc3\xb5is perekond lubada endale kodanliku eluviisi mugavusi ning kolis 1840. aastal Woodford Halli m\xc3\xb5isa Essexis._NEWLINE_Morris oli agar lugeja, v\xc3\xa4ites, et oli Sir Walter Scotti teoste lugemisega alustanud nelja- ja l\xc3\xb5petanud seitsmeaastaselt. Samuti meeldis talle uudistada Woodford Halli \xc3\xbcmbruses paiknevaid kirikuid, mis esindasid varajast puristlikku Inglise arhitektuuri, mida ta terve oma elu v\xc3\xa4ltel imetles. 1847. aastal suri Morris seenior ja pere kolis taas Walthamstow\'sse. Aasta hiljem asus Morris \xc3\xb5ppima Marlborough\' erakolled\xc5\xbeis, olles seni alates \xc3\xbcheksandast eluaastast \xc3\xb5ppinud Ms. Arundale\'i Noorte H\xc3\xa4rrasmeeste Akadeemias. Morris oli v\xc3\xa4ga rahulolematu Marlborough\' kasvatus- ja \xc3\xb5petamismeetoditega, eelistades veeta aega lugedes ja \xc3\xbcmberkaudses looduses. \xc3\x9chtlasi asus ta tegelema k\xc3\xa4sit\xc3\xb6\xc3\xb6ga, kududes v\xc3\xb5rke ja p\xc3\xbc\xc3\xbcniseid. 1851. aastal k\xc3\xbclastas pere maailman\xc3\xa4itust Londonis, kuid Morris, p\xc3\xb5lates t\xc3\xb6\xc3\xb6stusajastu disaini, keeldus n\xc3\xa4itusele sisenemast._NEWLINE_1853. aastal suundus Morris Exeteri kolled\xc5\xbeisse Oxfordis teoloogiat tudeerima. Seal tekkis tal l\xc3\xa4hedane s\xc3\xb5prus Edward Burne-Jonesiga, kes tutvustas teda Vennaskonna-nimelisele kirjandushuviliste seltskonnale. Morris asus t\xc3\xb5sisemalt luule kirjutamisega tegelema, ning lugedes Thomas Carlyle\'i, Charles Kingsley ja John Ruskini kirjutisi, tekkis tal huvi t\xc3\xb6\xc3\xb6stusajastu sotsiaalk\xc3\xbcsimuste vastu. 1855. aastal k\xc3\xa4isid Morris ja Burne-Jones P\xc3\xb5hja-Prantsusmaal ringreisil, tutvumaks sealse arhitektuuriga, ning m\xc3\xb5istsid, et huvituvad rohkem kunstist kui teoloogiast._NEWLINE_Siiski viis Morris oma bakalaureuse\xc3\xb5pingud teoloogias l\xc3\xb5puni, kuid asus 1856. aastal t\xc3\xb6\xc3\xb6le George Edmund Streeti, toonase juhtiva uusgooti arhitekti juures. Morrise praktika arhitektina j\xc3\xa4i p\xc3\xb5gusaks, rohkem keskendus ta sel perioodil The Oxford and Cambridge Magazine\'i v\xc3\xa4ljaandmisele, kus ilmus ka tema enda loomingut, kuid sellegipoolest sai ta Streeti juures t\xc3\xb6\xc3\xb6tades v\xc3\xa4\xc3\xa4rtuslikud teadmised materjalidest ja tehnikatest. Ta proovis k\xc3\xa4tt kiviraiumises, savit\xc3\xb6\xc3\xb6s, nikerdamises ja tikkimises._NEWLINE_1856. aasta hilissuvel kolis Street oma t\xc3\xb6\xc3\xb6ruumid Londonisse, kuhu suundus ka Morris. Londonis sai ta taas kokku Burne-Jonesiga, kellega \xc3\xbchiselt renditi korter, mille tarvis Morris spetsiaalselt m\xc3\xb6\xc3\xb6bli lasi valmistada. See oli esimene paljudest interj\xc3\xb6\xc3\xb6ridest, mille ta vastavalt oma kindlale dekoratiivsele stiilile disainis. Morrise t\xc3\xa4helepanu majapidamise v\xc3\xa4ljan\xc3\xa4gemisele, v\xc3\xa4rvidele ja tekstiilile v\xc3\xb5ib 19. sajandi inglise \xc3\xbchiskonnas n\xc3\xa4ha traditsiooniliselt naiste sf\xc3\xa4\xc3\xa4ri kuuluvatesse valdkondadesse sekkumisena._NEWLINE_Morris tutvus Londonis Dante Gabriel Rossettiga ning hakkas l\xc3\xa4vima prerafaeliitide seltskonnaga. Rossetti veenis teda samuti maalikunstiga tegelema ning 1856. aasta l\xc3\xb5pus \xc3\xbctles Morris \xc3\xbcles oma t\xc3\xb6\xc3\xb6koha Streeti juures. 1857. aasta v\xc3\xa4ltel kirjutas ta suurema osa kolmek\xc3\xbcmnest luuletusest, mis anti aasta hiljem v\xc3\xa4lja kriitikute poolt mahalaidetud kogumikuna "Guinevere\'i apoloogia" ("The Defence of Guenevere"). Morris oli \xc3\xbcks kunstnikest, kes 1857. aasta suvel Rosetti juhendamisel Oxford Unioni raamatusaali lage ja aknaid \xc3\xbcmbritsevaid paneele dekoreeris. Morrise panuseks oli lagi ning temperatehnikas \xc3\xbchele k\xc3\xbcmnest paneelist maalitud Tristan, Isolde ja Palamedes._NEWLINE_1857. aasta talvel tutvus Morris Oxfordi tallimeistri t\xc3\xbctre Jane Burdeniga. Jane oli kord teatris silma j\xc3\xa4\xc3\xa4nud Burne-Jonesile ja Rossettile. Rossetti palus teda endale modelliks, ning Jane\'ist sai j\xc3\xa4rgnevateks aastateks mitmete prerafaeliitide modell. 1858. aastast p\xc3\xa4rineb Morrise ainus l\xc3\xb5petatud tahvelmaal, mis kujutab Jane\'i Isoldena. Jane Burden ja William Morris laulatati 26. aprillil 1859. aastal Oxfordi P\xc3\xbcha Miikaeli kirikus._NEWLINE_Abielupaari koduks sai Punase Maja nime kandev maja Bexleyheathis, mille Morris projekteeris koos Philip Webbiga, kellega ta Streeti juures t\xc3\xb6\xc3\xb6tades tutvus. Maja kavandamisel v\xc3\xb5eti eeskujuks 13. sajandi arhitektuur. J\xc3\xa4rsu katusega hoone on laotud punastest tellistest, millest maja endale ka nime sai ning hoovis paikneb samuti punastest tellistest laotud j\xc3\xa4rsu katusega kaev. Maja sisustama asudes ei olnud Morris rahul kommertsiaalselt pakutava m\xc3\xb6\xc3\xb6bli ja sisustuselementidega, mist\xc3\xb5ttu otsustas ta nii nagu juba varem Burne-Jonesiga Londonis elades kogu interj\xc3\xb6\xc3\xb6ri ise disainida. Selle ettev\xc3\xb5tmise juures abistasid teda kunstnikest s\xc3\xb5brad, elustades seel\xc3\xa4bi Morrise unistust keskaegsest t\xc3\xb6\xc3\xb6liskogukonnast._NEWLINE_\xc3\x9cheskoos otsustati 1861. aastal luua oma sisustusfirma, mis tegeles vaid k\xc3\xa4sit\xc3\xb6\xc3\xb6na valminud sisustuselementide m\xc3\xbc\xc3\xbcgiga. Firma liikmeteks olid lisaks Morrisele Peter Paul Marshall, Charles Faulkner, Dante Gabriel Rosetti, Edward Burne-Jones, Philip Webb ja Ford Madox Brown. Esialgseks nimeks sai Morris, Marshall, Faulkner & Co., kuid omavahel kutsuti \xc3\xbchis\xc3\xa4ri lihtsalt firmaks. Esialgsetest plaanidest hoolimata ei osutunud Punane Maja praktilistel p\xc3\xb5hjustel sobivaks t\xc3\xb6\xc3\xb6kojaks, mis rajati seet\xc3\xb5ttu Londonisse. Esimestel aastatel ei saatnud ettev\xc3\xb5tmist finantsedu, kuid see-eest saadi palju tellimusi vastvalminud kirikutelt ning populaarseks osutusid ettev\xc3\xb5tte toodetud vitraa\xc5\xbeid. 1862. aasta maailman\xc3\xa4itusel Kensingtonis saatis ettev\xc3\xb5tet edu, nende vitraa\xc5\xbeid p\xc3\xa4lvisid kaks kuldmedalit ning mainiti \xc5\xbe\xc3\xbcrii poolt eraldi \xc3\xa4ra. Firma kataloogis reklaamiti laia valikut sisustuselemente, millest osa valmis ettev\xc3\xb5tte enda t\xc3\xb6\xc3\xb6kojas ja osa allt\xc3\xb6\xc3\xb6v\xc3\xb5tjate vahendusel. Esimesed Morrise disainitud tapeedid valmisid 1862. aastal._NEWLINE_1961. ja 1962. aastal s\xc3\xbcndisid Morrise t\xc3\xbctred Jenny ja May. Ehkki need Punases Majas veedetud aastad olid Morrise elus k\xc3\xb5ige \xc3\xb5nnelikumad, vaevasid teda finants- ja terviseprobleemid. 1865. aastal oli ta sunnitud Punase Maja maha m\xc3\xbc\xc3\xbcma. Sisustusfirma t\xc3\xb6\xc3\xb6koda koliti Holbornist Bloomsburysse ning pere asus elama t\xc3\xb6\xc3\xb6koja kohal paiknevatesse ruumidesse._NEWLINE_1860. aastate keskpaigas asus Morris taas aktiivsemalt kirjutama. Vahepealne paariaastane paus oli tingitud eelmise luulekogu negatiivsest vastukajast ja t\xc3\xb6\xc3\xb6alaste kohustuste kuhjumisest. Inspireerituna klassikalisest, keskaegsest ja p\xc3\xb5hjala kirjandusest, kirjutas Morris t\xc3\xb6\xc3\xb6stusvastase s\xc3\xb5numiga eepose "Maapealne paradiis" ("The Earthly Paradise"). Struktuurilt Chauceri "Cantebury lugudega" ("The Cantebury Tales") sarnaneva teose esimene osa anti v\xc3\xa4lja 1868. aastal ja \xc3\xbclej\xc3\xa4\xc3\xa4nud kaks osa 1870. aastal. Erinevalt varasemast luulekogust sai Morrise eepos suure kiituse osaliseks. 1877. aastal pakuti talle professoritooli Oxfordis ning 1892. aastal \xc3\xb5ukonnapoeedi ametikohta, kuid Morris keeldus m\xc3\xb5lemast pakkumisest. Huvitatuna islandi saagadest, reisis Morris koos \xc3\xb5petlase Eir\xc3\xadkr Magn\xc3\xbassoniga 1871. ja 1873. aastal Islandile. Morris \xc3\xb5ppis vanaskandinaavia keelt ning koost\xc3\xb6\xc3\xb6s Magn\xc3\xbassoniga valmis 1875. aastal saagade t\xc3\xb5lge teosena "Kolm p\xc3\xb5hjamaist armastuslugu" ("Three Northern Love Stories"). Aasta hiljem ilmus Morrisel veel ka enda versioon p\xc3\xb5hjala m\xc3\xbctoloogilistest tekstidest pealkirjaga "V\xc3\xb6lsung Sigurd ja Nibelungide hukk" ("Sigurd the Volsung and the Fall of the Niblungs")._NEWLINE_1871. aastal, vahetult enne Islandile suundumist, juhtus Morris n\xc3\xa4gema Kelmscotti h\xc3\xa4\xc3\xa4rberit L\xc3\xb5una-Oxfordshire\'is, mille 16. sajandi puristlik arhitektuur esindas tema ideaale. Morris ostis h\xc3\xa4\xc3\xa4rberi koos Dante Gabriel Rossettiga, kes aga 1874. aastal v\xc3\xa4lja kolis. Ta ammutas h\xc3\xa4\xc3\xa4rberit \xc3\xbcmbritsevast loodusest arvukalt inspiratsiooni mitmete tapeetide ja tekstiilide tarvis._NEWLINE_1875. aasta m\xc3\xa4rtsis sai Morrisest sisustusfirma ainus omanik, mis kandis n\xc3\xbc\xc3\xbcd nime Morris & Co. Ehkki firmal oli arvukalt prestii\xc5\xbeseid kliente, oli see administratiivselt halvasti organiseeritud, mist\xc3\xb5ttu vaevas Morrist kehv finantsolukord. Ta seadis endale eesm\xc3\xa4rgiks l\xc3\xb5petada allt\xc3\xb6\xc3\xb6v\xc3\xb5tjate kasutamine ja tsentraliseerida kogu tootmisprotsess. Kui firma t\xc3\xb6\xc3\xb6koda 1881. aastal suurematesse ruumidesse kolis, tegelesid nad iseseisvalt puul\xc3\xb5ike, vaipade ja juurviljadest v\xc3\xa4rvide tootmisega._NEWLINE_Murest l\xc3\xb5henenud klassi\xc3\xbchiskonna ja kunsti positsiooni \xc3\xbcle selles \xc3\xbchiskonnas asus Morris 1877. aastal avalikke loenguid pidama. \xc3\x9chtlasi asutas ta muinsuskaitse\xc3\xbchingu, et seista vastu arhitektuuriobjektide autentsust kahjustavatele restauratsioonit\xc3\xb6\xc3\xb6dele, mis tollal levinud olid._NEWLINE_1883. aastal liitus Morris sotsialistliku parteiga Demokraatlik F\xc3\xb6deratsioon, mis aga katkestas suhted paljude sarnaselt Morrisega k\xc3\xb5rgklassi kuuluvate tuttavatega. Morris luges l\xc3\xa4bi Karl Marxi "Kapitali", kirjutas partei v\xc3\xa4ljaannetele ning reklaamis parteid ka t\xc3\xa4navatel k\xc3\xb5nesid pidades. Ent juba 1884. aastal tekkis parteisisene l\xc3\xb5henemine ja antiparlamentaarset vaadet esindav Morris l\xc3\xb5i oma partei \xe2\x80\x93 Sotsialistliku Liiga. Tema kodus einestasid sageli aktiivsed kaasam\xc3\xb5tlejad nagu Geogre Bernard Shaw, ning ta v\xc3\xb5ttis aktiivselt osa protestidest, n\xc3\xa4iteks ainu\xc3\xbcksi 1887. aastal 105-st. Poliitilise t\xc3\xb6\xc3\xb6 k\xc3\xb5rvalt ei j\xc3\xa4\xc3\xa4nud tal palju aega firma jaoks. Ettev\xc3\xb5ttes olid tegevad tema naine Jane ja t\xc3\xbctar May, kellest sai 1884. aastal kudumisosakonna juhataja. Pigem leidis Morris aega kirjat\xc3\xb6\xc3\xb6 jaoks, andes v\xc3\xa4lja populistlikke ja poliitilisi luuletusi, proosapalasid ja novelle, t\xc3\xb5lkides samas ka inglise keelde Homerose "Od\xc3\xbcsseia", Vergiliuse "Aeneisi" ning germaani sangarieepose "Beowulf". Ent k\xc3\xbcmnendi l\xc3\xb5pus t\xc3\xb5rjuti ta Sotsialistlikus Liigas k\xc3\xb5rvale._NEWLINE_Morris keskendus taas kunstile ja firmale, ent ei taandunud poliitikast t\xc3\xa4ielikult, j\xc3\xa4tkates aktiivselt ka kirjutamist. 1890. aastatel oli tema firma edukuse tipus. Morrisest sai keskne tegelane kunsti ja k\xc3\xa4sit\xc3\xb6\xc3\xb6liikumistes. 1888. aastal esitleti tema loomingut esimesel Kunsti ja K\xc3\xa4sit\xc3\xb6\xc3\xb6 N\xc3\xa4ituste \xc3\x9chingu v\xc3\xa4ljapanekul Londonis, ning kolm aastat hiljem sai temast \xc3\xbchingu president. 1891. aastal avas ta Hammersmithis tr\xc3\xbckikoja Kelmscott Press. K\xc3\xb5ik raamatud, mis ettev\xc3\xb5te tootis, kokku 66 v\xc3\xa4ljaannet, tr\xc3\xbckiti ja k\xc3\xb6ideti keskaegses tehnikas. Morris disainis kolm kirjat\xc3\xbc\xc3\xbcpi, kujundas miniatuure ja teostas illuminatsioone. Kelmscott Pressi k\xc3\xb5ige uhkemaks tr\xc3\xbckiseks oli m\xc3\xb5ned kuud enne Morrise surma koost\xc3\xb6\xc3\xb6s Burne-Jonesiga valminud Geoffrey Chauceri "Cantebury lood"._NEWLINE_William Morris suri 3. oktoobril 1896. Tema hauakivi kujundas Philip Webb, kes oli aastaid tagasi projekteerinud Morrisega Punase Maja.\n_START_SECTION_\nP\xc3\xa4rand\n_START_PARAGRAPH_\nMorrise p\xc3\xa4rand, nagu ka tema tegevusampluaa, on mitmek\xc3\xbclgne. Tema poliitilised p\xc3\xbc\xc3\xbcdlused olid eeskujuks j\xc3\xa4rgnevatele p\xc3\xb5lvedele ning Morrise novellist "Uudiseid eikusagilt" ("News from Nowhere") kujunes osa sotsialistliku kirjanduse kaanonist._NEWLINE_Morris oli esimene kunstnik (teoreetikutest edestas teda John Ruskin), kes m\xc3\xb5istis, kui ebakindlaks ja madalaks oli muutunud kunsti \xc3\xbchiskondlik t\xc3\xa4htsus renessansist m\xc3\xb6\xc3\xb6dunud sajandite kestel, eriti t\xc3\xb6\xc3\xb6stusrevolutsiooni j\xc3\xa4rgsetel aastatel. Tema m\xc3\xb5jul hakati taas v\xc3\xa4\xc3\xa4rtustama teoste k\xc3\xa4sit\xc3\xb6\xc3\xb6list meisterlikkust. Ehkki Morris seisis vastu kunsti elitaarsusele, pidi ta t\xc3\xb5dema, et k\xc3\xa4sit\xc3\xb6\xc3\xb6line kunst v\xc3\xa4listab odavuse, mist\xc3\xb5ttu oli tema ja teiste k\xc3\xa4sit\xc3\xb6\xc3\xb6liste looming saadaval vaid kitsale ringkonnale._NEWLINE_M\xc3\xa4rkimisv\xc3\xa4\xc3\xa4rne on ka Morrise panus muinsuskaitsesse. Morrise rajatud muinsuskaitseselts oli \xc3\xbcks esimesi maailmas ning tegutseb siiani._NEWLINE_William Morrise disainitud tapeete toodetakse j\xc3\xa4tkuvalt edasi.'